ભારતમાં સરકારી નોકરીમાં તેમણે આસિસ્ટન્ટ કલેક્ટર, પોલિટિકલ એજન્ટ, આસિસ્ટન્ટ જજ વગેરે વિવિધ ઘણી પોસ્ટ પર રહીને અહમદનગર, ખાનદેશ, અમદાવાદ, સુરત, કાઠીયાવાડ, મુંબઈ જેવી જગ્યાઓએ કામ કર્યું. ઈ.સ. ૧૮૫૭માં સ્થપાયેલી યુનિવર્સિટી ઓફ બોમ્બેના પ્રથમ વાઈસ ચાન્સેલર તરીકે પણ તેમની વરણી થઈ હતી. આજે પણ આ પ્રથમ વાઈસ-ચાન્સેલરની યાદમાં મુંબઈ યુનિવર્સિટી દ્વારા કાયદાશાસ્ત્રની પરીક્ષામાં શ્રેષ્ઠ પ્રદર્શન કરનારને “કિન્લોક ફૉર્બસ ગોલ્ડ મેડલ” આપવામાં આવે છે. ઈ.સ. ૧૮૬૨માં નવી શરૂ થયેલી બોમ્બે હાઈકોર્ટના પ્રથમ છ ન્યાયાધિશમાં પણ તેમને સ્થાન મળ્યું હતું. તેમનો ગુજરાતી સંસ્કૃતિ અને ભાષા પ્રત્યેનો લગાવ અને સંત જેવું અંગત ચારિત્ર એક દંતકથા સમાન છે.